CELEX: 
Language: sk
Date: 2017-09-20 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie (ES) č. 589/2008, pokiaľ ide o obchodné normy týkajúce sa vajec z chovu vo voľnom výbehu v prípade obmedzeného prístupu sliepok k voľnému výbehu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Komisie (ES) č. 589/2008 sú stanovené podrobné pravidlá vykonávania nariadenia Rady (ES) č. 1234/2007, pokiaľ ide o obchodné normy týkajúce sa vajec. Zvlášť v bode 1 prílohy II k nariadeniu (ES) č. 589/2008 sú stanovené minimálne požiadavky na „vajcia z chovu vo voľnom výbehu“. Nariadenie (ES) č. 1234/2007 bolo nahradené nariadením (EÚ) č. 1308/2013, ktoré splnomocňuje Komisiu prijímať delegované akty v tejto oblasti v súlade s článkom 227.
            
            
               Podľa platných obchodných noriem sa označenie vajec „z chovu vo voľnom výbehu“ nesmie viac použiť, ak je prístup k vonkajšiemu výbehu nosníc z veterinárnych dôvodov obmedzený na viac ako 12 týždňov. V dôsledku ohnísk aviárnej influenzy, ktoré sa objavili v rokoch 2016 – 2017, došlo na základe veterinárnych opatrení týkajúcich sa ustajnenia k prekročeniu dĺžky tohto obmedzenia, a preto sa vajcia museli uvádzať na trh ako vajcia „z podstielkového chovu“, čím následne klesla ich hodnota.
            
            
               Preto sa javí ako nevyhnutné zmeniť prílohu II k nariadeniu (ES) č. 589/2008, prispôsobiť príslušné obchodné normy a umožniť dlhšie obdobie uplatňovania výnimky. V snahe dosiahnuť jednotné uplatňovanie predpisov v celej Únii sa touto revíziou zároveň jasne stanovuje začiatok obdobia uplatňovania výnimky. 
            
            
               2.KONZULTÁCIE PRED PRIJATÍM AKTU
            
            
               Na 5 zasadnutiach skupiny expertov pre spoločnú organizáciu trhov v období od marca do júla 2017 Komisia s expertmi vyslanými členskými štátmi prediskutovala prvky, ktoré sa majú zahrnúť do návrhu tohto delegovaného nariadenia, pričom zohľadnila názory a postoje vyjadrené počas týchto konzultácií, ako aj jednotlivé prvky, o ktorých sa diskutovalo na zasadnutiach so zainteresovanými stranami.
            
            
               Návrh delegovaného nariadenia bol sprístupnený na verejnú konzultáciu, ktorá trvala štyri týždne – od 7. augusta do 4. septembra 2017. Celkovo bolo prijatých 40 pripomienok. Asi polovica relevantných pripomienok pochádzala od jednotlivých občanov a polovica od profesijných organizácií. Pripomienky a návrhy charakterizovala vyváženosť medzi flexibilnejším prístupom napr. rozšírením navrhovaného obdobia uplatňovania výnimky presadzovaným združeniami podnikateľov a tvrdeniami občanov, ktorí navrhované obdobie uplatňovania výnimky považovali za prehnané. V tomto návrhu znenia preto ide o snahu dosiahnuť primeranú rovnováhu. Pokiaľ by sa malo ísť nad rámec navrhovaných zmien a umožniť ešte dlhšie obdobie uplatňovania výnimky, ohrozilo by to účel príslušnej obchodnej normy.
            
            
               Experti Európskeho parlamentu boli informovaní o všetkých týchto rozhovoroch a pozývaní na všetky zasadnutia.
            
            
               3.PRÁVNE PRVKY DELEGOVANÉHO AKTU
            
            
               Delegovaným nariadením sa mení nariadenie Komisie (ES) č. 589/2008, pokiaľ ide o obchodné normy týkajúce sa vajec z chovu vo voľnom výbehu v prípade obmedzeného prístupu sliepok k voľnému výbehu.
            
            
               V snahe zaručiť jednotné uplatňovanie výnimky týkajúcej sa „vajec z chovu vo voľnom výbehu“ a zároveň zohľadniť aktuálny a budúci dlhodobý vývoj zdravia zvierat je nevyhnutné jasne stanoviť začiatok obdobia uplatňovania výnimky a predĺžiť ho. Preto by sa obchodné normy pre vajcia z chovu vo voľnom výbehu v prípade obmedzeného prístupu sliepok k voľnému výbehu mali zmeniť tak, aby sa výrobcom umožnila väčšia flexibilita a zároveň zachovala zmysluplnosť obchodných noriem a dôvera spotrebiteľov.
            
            
            
               DELEGOVANÉ NARIADENIE KOMISIE (EÚ) …/…
            
            
               z 20. 9. 2017,
            
            
               ktorým sa mení nariadenie (ES) č. 589/2008, pokiaľ ide o obchodné normy týkajúce sa vajec z chovu vo voľnom výbehu v prípade obmedzeného prístupu sliepok k voľnému výbehu
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007
                  1
               , a najmä na jeho článok 75 ods. 2,
            
         
         
            
               keďže:
            
            
               (1)V nariadení Komisie (ES) č. 589/2008
                  2
                sú stanovené podrobné pravidlá vykonávania nariadenia Rady (ES) č. 1234/2007
                  3
               , pokiaľ ide o obchodné normy týkajúce sa vajec. Zvlášť v bode 1 prílohy II k nariadeniu (ES) č. 589/2008 sú stanovené minimálne požiadavky na „vajcia z chovu vo voľnom výbehu“.
            
            
               (2)Nariadenie (ES) č. 1234/2007 bolo nahradené nariadením (EÚ) č. 1308/2013, ktorým sa Komisia splnomocňuje prijímať v tomto zmysle delegované akty v súlade s článkom 227.
            
            
               (3)Na základe bodu 1 písm. a) prílohy II k nariadeniu (ES) č. 589/2008 je možné uplatniť výnimku, pokiaľ ide o uvádzanie na trh „vajec z chovu vo voľnom výbehu“ v prípadoch obmedzeného prístupu k voľnému výbehu z dôvodu obmedzení prijatých na základe právnych predpisov Únie vrátane veterinárnych opatrení týkajúcich sa ochrany verejného zdravia a zdravia zvierat, ktorá však nesmie trvať dlhšie ako 12 týždňov. Z dôvodu závažného výskytu ohnísk aviárnej influenzy v Únii sa ako nevyhnutné javí umožniť dlhšie obdobie uplatňovania výnimky a stanoviť jasnejšie pravidlá v snahe zjednotiť ich uplatňovanie v Únii, najmä pokiaľ ide o začiatok obdobia uplatňovania výnimky.
            
            
               (4)Príloha II k nariadeniu (ES) č. 589/2008 by sa preto mala zodpovedajúcim spôsobom zmeniť a doplniť.
            
            
               (5)S cieľom zaistiť bezodkladné uplatňovanie tohto opatrenia by toto nariadenie malo nadobudnúť účinnosť tretím dňom po jeho uverejnení v Úradnom vestníku Európskej únie.
            
            
               PRIJALA TOTO NARIADENIE:
            
            
               Článok 1
            
            
               Príloha II k nariadeniu (ES) č. 589/2008 sa nahrádza textom uvedeným v prílohe k tomuto nariadeniu. 
            
            
               Článok 2
            
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 20. 9. 2017
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  Ú. v. EÚ L 347, 20.12.2013, s. 671. 
               
               
                  
                     (2)
                  Nariadenie Komisie (ES) č. 589/2008 z 23. júna 2008, ktorým sa ustanovujú podrobné pravidlá vykonávania nariadenia Rady (ES) č. 1234/2007 o obchodných normách pre vajcia (Ú. v. EÚ L 163, 24.6.2008, s. 6).
               
               
                  
                     (3)
                  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).
               
            
      
    ---documentbreak--- 
      
         
         
            
               PRÍLOHA
            
            
               Minimálne požiadavky na systémy výroby v prípade rôznych spôsobov chovu nosníc
            
            
               1.„Vajcia z chovu vo voľnom výbehu“ sa musia produkovať v prevádzkach, ktoré spĺňajú prinajmenšom podmienky stanovené v článku 4 smernice Rady 1999/74/ES.
            
            
               Musia byť splnené najmä tieto podmienky:
            
            
               a)sliepky musia mať nepretržite počas celého dňa prístup k voľnému výbehu. Táto požiadavka však nebráni výrobcovi v tom, aby im v ranných hodinách na určitý čas obmedzil prístup v súlade s bežnou správnou poľnohospodárskou praxou vrátane osvedčených postupov chovu hospodárskych zvierat.
            
            
               Ak sa v opatreniach prijatých v zmysle právnych predpisov Únie vyžaduje obmedzenie prístupu sliepok k voľnému výbehu z dôvodu ochrany verejného zdravia alebo zdravia zvierat, môžu sa vajcia bez ohľadu na dané obmedzenie naďalej uvádzať na trh ako vajcia „z chovu vo voľnom výbehu“ za predpokladu, že prístup nosníc k voľnému výbehu nebol nepretržite obmedzený viac ako 16 týždňov. Toto maximálne obdobie sa začína dňom, od ktorého bol reálne obmedzený prístup príslušnej skupiny sliepok naskladnených v rovnakom čase k voľnému výbehu. 
            
            
               b)výbehy, do ktorých majú sliepky prístup, musia byť z väčšej časti pokryté vegetáciou a nesmú sa využívať na iné účely ako sady, zalesnené oblasti alebo pasienky pre dobytok, ak využívanie na účely pasienkov povolili príslušné orgány;
            
            
               c)hustota zvierat vo výbehu je vždy maximálne 2 500 sliepok na hektár plochy dostupnej pre sliepky alebo jedna sliepka na 4 m2. Ak má však každá sliepka k dispozícii aspoň 10 m2 a dochádza k rotácii, pričom sliepky majú voľný prístup na celú plochu počas životnosti kŕdľa, v každom výbehu musí byť kedykoľvek zabezpečených aspoň 2,5 m2 na sliepku;
            
            
               d)výbehy nesmú presiahnuť okruh 150 m od najbližšieho otvoru budovy. Je však prípustné rozšírenie až do 350 m od najbližšieho otvoru budovy, ak je po celom výbehu rovnomerne rozmiestnený dostatočný počet prístreškov v zmysle článku 4 ods. 1 bodu 3 písm. b) bodu ii) smernice 1999/74/ES, t. j. aspoň štyri prístrešky na hektár.
            
            
               2.„Vajcia z podstielkového chovu“ sa musia produkovať v rámci systémov produkcie, ktoré spĺňajú prinajmenšom podmienky stanovené v článku 4 smernice Rady 1999/74/ES.
            
            
               3.„Vajcia z klietkového chovu“ sa musia produkovať v rámci systémov produkcie, ktoré spĺňajú prinajmenšom:
            
            
               a) podmienky stanovené v článku 5 smernice 1999/74/ES do 31. decembra 2011 alebo
            
            
               b) podmienky stanovené v článku 6 smernice 1999/74/ES.
            
            
               4.Členské štáty môžu povoliť výnimky z bodov 1 a 2 tejto prílohy pre zariadenia s menej ako 350 nosnicami alebo s chovom plemenných nosníc, pokiaľ ide o povinnosti uvedené v článku 4 ods. 1: v bode 1 písm. d) druhej vete, bode 1 písm. e), v bode 2, v bode 3 písm. a) bode i) a v bode 3 písm. b) bode i) smernice 1999/74/ES.